Tshwane: Miljoene vir sinkgate toegekenCilliers Brink, Sheila Senkubuge en Randa Williams, burgemeesterskomiteelid vir ekonomiese ontwikkeling. Foto: ANA. Die Stad Tshwane het Maandag gesê minstens R27,5 miljoen is toegeken om vyf hoofsinkgate wat probleme vir motoriste veroorsaak te herstel. Sheila Lenna Senkubuge, burgemeesterskomiteelid vir paaie en vervoer, het die media Maandag tydens ŉ nuuskonferensie ingelig oor die vordering in die herstelwerk aan 31 sinkgate oor die hele stad heen. Dié probleem het ŉ negatiewe invloed op ondernemings en verontrief motoriste. Volgens haar is nog R25 miljoen beskikbaar gestel in die boekjaar 2018-’19 vir herstelwerk aan sinkgate. Volgens Senbugube is twee van die vyf ergste sinkgate in die boekjaar 2017-’18 herstel en die oorblywende drie gewaarmerk vir voltooiing binne die eerste kwartaal vanjaar. Drie ekstra sinkgate sou ook vanjaar herstel word. Sy het bygevoeg geologiese ondersoeke en herstelbeplanning aan ŉ reusesinkgat op die hoek van Gerhardstraat en Jeanlaan in Centurion is afgehandel en fase een van die herstelwerk sal einde Augustus voltooi wees, met ŉ deel van die straat wat weer oopgestel sal word vir verkeer. Herstelwerk aan die Laudium-sinkgat [25 m in deursnee en 5 m diep] sal ook na verwagting einde Augustus voltooi wees. Raadslid Cilliers Brink het gesê hoewel sommige ondernemings deur die sinkgate geraak word, kan die stad Tshwane nie geld uitbetaal sonder bewys van verlies aan inkomste nie. “Enige verlies aan inkomste moet deur ŉ hof bewys word.” Volgens Brink is die stad nog nie gedagvaar nie, maar daar was al dreigemente dat regstappe gedoen sal word. Brink het bygevoeg dat die stad vanjaar meer aan herstelwerk en instandhouding van verouderde infrastruktuur bestee as verlede jaar.